Wid yewwin arrazen n tsekla d-tesuddus yal aseggas tesbeddit Tiregwa, taẓrigt 2972/2022
S tumert d yiseɣ meqqren ara d-nerr igemmaḍ n teẓrigt 2021-2022 n temsizeliyin n tsekla i d-tesuddus yal aseggas tesbeddit Tiregwa, gar-asen : Arraz Belɛid At Ʃli n tira n tullisin i d-yettillin seg 2012 ar ass-a, arraz Racid Ʃellic n wungal yufraren seg 2014 ar ass-a, arraz Ṭawes Ʃemruc yufraren seg 2020 ar ass-a akked warraz Furulu n tsekla n tmeddurt yufraren seg 2021 ar ass-a. I wesmekti, iswi n warrazen-agi, d asebɣes n wesnulfu d tira taseklant deg tmeslayt-nneɣ.
Arraz Racid Ʃellic n wungal yufraren, taẓrigt tis 8
Aseggas-a d tamarut Massika Touati i yuwin arraz Racid Ʃellic n useggas 2972-2022 s wungal-is “ZIRA ” i d-yeffɣen-di ctember 2021 ɣer tezrigin “IMAL”.
Massika Touati, seg Yimeẓalen di Bgayet tettaru idlisen d yeḍrisen n tsekla ladɣa deg tesɣunt taliktrunit TiziEvents.
Tura ungal-is amenzu “ZIRA” iyes tuwi arraz Racid Ʃellic n useggas-a.
Ayyuz i Massika Touati!
Arraz Belɛid At Ʃli, taẓrigt tis 9.
Taẓrigt tis 9 n Temsizelt n tullist yufraren i d-tesuddus Tesbeddit Tiregwa s tallelt n Tiddukla Tiwizi n Maṛṛikan. Iɛeggalen n tesqamut n yineẓrafen fernen-d :
- Arraz amezwaru: Samira Hocini s tullist-is “Anebdu n wurɣu”
- Arraz wis sin: Dalila Keddache, s tullist-is “Tineggas”
- Arraz wis kraḍ: Larbi Yahioun, s tullist-is “Wissen ma ad yali wass?”
Ayyuz !
Arraz Ṭawes Eemruc, taẓrigt tis 3.
Wid i d-yufraren aseggas-a deg Taẓrigt tis 3 n temsizzelt Ṭawes Eemruc n tsekla i yimeẓyanen i d-tesuddus Tesbeddit Tiregwa akked Tiddukla Tadelsant Tamaziyt n Maṛṛikan (ACAA):
– Arraz Ṭawes Amruc 0-5 iseggasen: Hamid Melaz, s wedlis-is “Tameɣra n wuccen “.
– Arraz Ṭawes Amruc 6-10 iseggasen: Larbi Yahioun, s wedlis-is “Briruc d yibiw yessewhamen “.
– Arraz Ṭawes Amruc 11-18 iseggasen: Fatima Gherab, s wedlis-is “Izem d yilef“.
– Arraz Ṭawes Amruc tisfifin n unuɣen (BD): Kamel Bentaha, s wedlis-is “Eeẓẓi akked Eezzul“.
Ayyuz !
Arraz Furulu (Mulud Ferɛun) n tsekla n tmeddurt, taẓrigt tis 2.
Taẓrigt tis 2 n temsizelt Furulu (Mulud Ferɛun) n tsekla n tmeddurt i d-tesuddus Tiregwa akked mass Yazid Djerbib tuwi-tt Massa Fadila Oulebsir n useggas 2972-2022 s wedlis-is “Ṭawes Ibelɛiden (1910-1959)” i d-yeffɣen deg 2021 ɣer tezrigin “Ccix Muḥend Ulḥusin”.
Fadila Oulebsir d taselmadt deg tesdawit n Bgayet. D tamnadit diɣen deg tsekla, tutlayt d tgemmi tamaziɣt deg ugezdu n tutlayt d yedles amaziɣ. Ɣer-s Magister deg tsekla tamaziɣt akked Maitrise deg tussniwin tisensegmanin. Tettheyyi dukṭura-ines ɣef yinaw asunti deg tira n tmeṭṭut taqbaylit.
Adlis-is iyes tuwi arraz Furulu, d ungal amazray i d-tuwin awal ɣef tmeɣrast Ṭawes Ibelɛiden seg At Mlikec yennuɣ mgal tamharsa tafransist. D isem i d-tesukkes seg yimi n tatut. Temmut deg useggas 1959 s walddun, taqendut i telsa imir-nni, yeflan s tersasin, mazal-itt ar ass-a, terra-tt Fadila Oulebsir d taduli n welis-is.
Ayyuz i Fadila Oulebsir !
AMAYNUT : Arraz Tiregwa n tsuqqilt, taẓrigt 1ut : 2972/2022
Tasbeddit Tiregwa tettkemmil s wesbeddi n warrazen n tsekla akken diɣen teggar azeṭṭa akked tdukliwin nniḍen yellan deg umaḍal. Amaynut n useggas-a, d win i d-illulen s tallelt n Tiddukla Agraw n yimeɣriyen iqbayliyen n Fransa, iswi-s ad tefkk afud i yiwet n tewsit nniḍen n tsekla, tagi d tin yurzen tira n tsuqqilt. Yuwi isem : “Arraz Muḥya”, d tajmilt i Muḥend Uyeḥya (1950-2004).
Deg taẓrigt tamenzut 2972-2022, arraz yettunefk i mass Ahmed Nekkar ɣef wayen akk yura d wayen d-yesuqqel ɣer teqbaylit. Adlis-is Yugar ucerrig tafawet» yuwi deg 2010 arraz Mouloud-Mammeri n wungal yufraren yuran s tmaziɣt.
Seg wayen d-yerra seg tefransist ɣer tagi-nneɣ yella wedlis «Rebelle» n Matoub Lwennas s wezwel «Asfel d uɣurru», «L’alchimiste» n de Paulo Coelho i yettwasuqqlen ɣer ugar n 80 tutlayin, «Alice au pays des merveilles» n Lewis Caroll, «La chèvre de Monsieur Seguin» n Alphonse Daudet, atg.
Anwa-t Ahmed Nekkar
Ḥmed Nekkar, ilul ass n 13 Meɣres 1955 di taddart Aɛfir, Lɛerc n wAt Selgem ittuɣalen ar temnaḍt n Delles di Bumerdas, tamurt n Leqbayel. Si mi yekfa taɣuri ines n tesnawit deg 1975 ikcem s temsizzelt s aɣerbaz n yimsudda Diduch Murad di Tizi-Wezzu.
Tawuri n leqdic-is d aselmad di teɣlift n usegmi. Uqbel ad iffeɣ ar teɣtast ( retraite) yeqdec d aselmad n uẓawan d solfège deg uɣerbaz alemmas seg 1990 armi d 2013 aseggas deg yeffeɣ taɣtast, syin yeldi axxam n teẓrigin n udlis umi yefka isem Tamagit di Tamda. Ass-a ittidir di leqruba n Tizi-Wezzu.
Ḥmed Nekkar d amedyaz, d amaru, d anagal n tsekla Taqbaylit tatrart. D yiwen si tgejda n yidles amaziɣ s wayen i d-yefka i tutlayt n tyemmat d wayen akk i d-yezzin ar twennaḍt n tsekla d yidles. D yiwen i yefkan tudert-is i yidles d tira n tsekla taqbaylit s taɣulin ines imgaraden, ama d tullisin, ungalen, tizrawin, tamedyazt, timucuha, amezgun, tisuqilin, almad n tutlayt …
Yefka-d lwelha-s ɣer tira n yimeẓyanen, ger yidlisen-a a naf:
Tageldunt, aqcic ijaḥen, taɣaḍt n Mass Seguin, taɣaḍt iččan tiwiztin, tamḥargiwt, inebgi n Ṛebbi, Alluca di tmurt n tirga… Mazal tiyiḍ ɣer sdat.
Iban-d s annar n tira deg yiseggasen n 90. Tira ines simmal tettnerni ɣer sdat. Amennuɣ ines d amecwar ɣɣezzifen, werǧin yeḥbis tira simmal ɣer sdat. Iswi n umennuɣ-is d aseḥbiber ɣef nnger n tmagit n Uqbayli d Umaziɣ s umata, si tira n wungalen ɣer teẓrigin Tamagit i d-iseẓrigen ass-a idlisen s tmaziɣt. Ar tura yura ugar 12 yidlisen s tɣulin yemgaraden.
Ayyuz i Ahmed Nekkar !
TANEMMIRT
Tasbeddit Tiregwa tesnmmer-iken seg wul ɣef ufus n tallelt d-tefkam i yisenfaren-is.
Tanemmirt i tesqamut yinezrafen; Tanemmirt i yemyura yettekkin ama s yeḍrisen neɣ s yedlisen d-tuznen;
Tanemmirt i wid d tid d-yefkan afus s tedrimt; Tanemmirt i tddukliwin d yemdanen akkud neddukel akken ad naẓẓ ugar ɣer sdat;
Ottawa, 03 deg ɣuct 2022.
Tasbeddit Tiregwa
.
kab_Latn kab_Latn kab_Latn kab_Latn kab_Latn kab_Latn ita_Latn kab_Latn kab_Latn kab_Latn kab_Latn kab_Latn hau_Latn kab_Latn kab_Latn kab_Latn kab_Latn kab_Latn kab_Latn hau_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn unk